Specialiștii Administrației Naționale de Meteorologie au emis avertizări Cod Galben de viscol, ploi și vânt puternic în jumătate de țară.
Avertizarea meteo este valabilă de astăzi, de la ora 10:00, până mâine la ora 20:00.
În intervalul menționat, temporar va ploua local moderat cantitativ în centrul, sudul și estul teritoriului și se vor acumula cantități de apă de 10...15 l/mp, iar mai ales pe parcursul nopții de duminică spre luni (24/25 martie) în Muntenia, Dobrogea și sudul Moldovei pe arii restrânse 25...30 l/mp.
Vor fi mai ales averse, însoțite izolat de descărcări electrice
La munte vor fi precipitații mixte pe parcursul zilei de duminică, apoi vor predomina ninsorile și se va depune strat de zăpadă.
Trecător se vor semnala precipitații mixte, pe arii restrânse și în Transilvania și nordul Dobrogei.
Vântul va avea local și temporar intensificări, cu rafale în general de 40...50 km/h, iar în zona montană de 60...70 km/h.
Se va produce brumă în noaptea de duminică spre luni în vestul și nord-vestul teritoriului, iar în noaptea de luni spre marți în special în regiunile intracarpatice și în zona deluroasă din sud.
Atenționare meteorologică Cod Galben
În perioada 25 martie, ora 02:00 – 25 martie, ora 20:00.
În Carpații Meridionali și în Carpații de Curbură, vor predomina ninsorile și se va depune strat de zăpadă, local mai consistent.
Vântul va prezenta intensificări, cu viteze mai mari în zona înaltă (în general la peste 1700 m) unde rafalele vor depăși 80...90 km/h, viscolind ninsoarea și determinând reducerea vizibilității.
Pe parcursul zilei de luni (25 martie) în Dobrogea, estul Munteniei, sud-estul Moldovei, vestul și sudul Olteniei și în sudul Transilvaniei vântul va prezenta intensificări cu viteze în general de 55...65 km/h.